**VEIKLOS SRITIES VERTINIMO APRAŠYMAS**

2020-09-15

Vilnius

Veiklos analizės korupcijos pasireiškimo tikimybei nustatyti darbo grupė

*(darbo grupė, atlikusi veiklos srities analizę)*

2019 m. liepa - 2020 m. liepa

*(analizuotas laikotarpis)*

1. VEIKLOS SRITIES ANALIZĖS APIMTIS IR METODAI

Lietuvos Respublikos finansų ministro 2020 m. birželio 1 d įsakymu Nr. 1K-160 (6 punktas) patvirtinta veiklos sritis, kurioje 2020 metais tikslinga atlikti antikorupcinę analizę ir vertinimą, atitinka Lietuvos Respublikos korupcijos prevencijos įstatymo 6 straipsnio 4 dalies 2 punkte nustatytą kriterijų (pagrindinės funkcijos yra kontrolės ar priežiūros vykdymas).

Analizuotas ir vertintas su projektų įgyvendinimu susijusių pažeidimų valdymas viešosios įstaigos Centrinės projektų valdymo agentūros (toliau - CPVA) šiose administruojamose programose:

1. 2014–2020 metų ES fondų investicijų veiksmų programa (ESIF);
2. 2014–2021 m. Europos ekonominės erdvės ir Norvegijos finansiniai mechanizmai (EEE/NOR);
3. Europos infrastruktūros tinklų priemonė (EITP);
4. Vidaus saugumo fondas 2014-2020 m. (VSF);
5. Sporto rėmimo fondas (SRF).
6. Ignalinos programa (IP)

Vykdydama Korupcijos prevencijos tvarkos aprašo, patvirtinto Lietuvos Respublikos finansų ministro 2007 m. rugsėjo 20 d. įsakymu Nr. 1K-261, nuostatas (13 punktas) Veiklos analizės korupcijos pasireiškimo tikimybei nustatyti darbo grupė (toliau - Grupė) parengė su analizuotina ir vertintina veiklos sritimi susijusį klausimyną, kurio klausimai susiję su esminėmis korupcijos riziką sąlygojančiomis prielaidomis.

Klausimynai buvo pateikti pirmiau nurodytas programas administruojančių padalinių vadovams (darbuotojams). Su vadovais, atsakingais už atitinkamų programų pažeidimų valdymo procesą, buvo pravesti pokalbiai. Pokalbių metu buvo tikslinami atsakymai į pateiktus klausimus.

Vertinimo metu išnagrinėti šie teisės aktai:

1. Lietuvos Respublikos Vyriausybės 2014 m. spalio 3 d. nutarimu Nr. 1090 patvirtintos 2014–2020 metų Europos Sąjungos fondų investicijų veiksmų programos administravimo taisyklės
2. Lietuvos Respublikos finansų ministro 2014 m. spalio 8 d. įsakymu Nr. 1K-316 patvirtintos Projektų administravimo ir finansavimo taisyklės;
3. Lietuvos Respublikos finansų ministro 2014 m. spalio 28 d. įsakymu Nr.1K-337 patvirtintos Techninės paramos administravimo taisyklės;
4. Lietuvos Respublikos finansų ministro 2018 m. lapkričio 12 d. įsakymu Nr. 1K-389 patvirtintas Institucijų, atsakingų už 2014–2021 m. Europos ekonominės erdvės ir Norvegijos finansinių mechanizmų valdymą ir kontrolę Lietuvoje, funkcijų aprašas;
5. Lietuvos Respublikos susisiekimo ministro 2016 m. spalio 25 d. įsakymu Nr. 3-353(1.5 E) patvirtintos Europos infrastruktūros tinklų priemonės transporto ir telekomunikacijų sektorių projektams įgyvendinti Lietuvos Respublikoje administravimo taisyklės;
6. Lietuvos Respublikos energetikos ministro 2015 m. spalio 29 d. įsakymu Nr. 1-250 patvirtintos Europos infrastruktūros tinklų priemonės energetikos sektoriaus projektams įgyvendinti Lietuvos Respublikoje administravimo taisyklės;
7. Lietuvos Respublikos vidaus reikalų ministro 2015 m. rugpjūčio 25 d. įsakymu Nr. 1V-657 patvirtintos Nacionalinės Vidaus saugumo fondo 2014-2020 m. programos administravimo taisyklės;
8. Lietuvos Respublikos vidaus reikalų ministro 2015 m. rugsėjo 3 d. įsakymu Nr. 1V-683 patvirtintos Vidaus saugumo fondo projektų administravimo ir finansavimo taisyklės;
9. Lietuvos Respublikos Vyriausybės 2019 m. sausio 23 d. nutarimu Nr. 85 patvirtintas Sporto rėmimo fondo lėšomis finansuojamų sporto projektų finansavimo tvarkos aprašas;
10. Lietuvos Respublikos švietimo, mokslo ir sporto ministro 2019 m. vasario 19 d. įsakymu Nr. V-153 patvirtintas 2019 metų kvietimas teikti paraiškas sporto rėmimo fondo lėšoms gauti sporto projektų, skirtų esamų sporto bazių plėtrai, priežiūrai ir remontui, įgyvendinimui;
11. Lietuvos Respublikos švietimo, mokslo ir sporto ministro 2019 m. vasario 14 d. įsakymu Nr. V-123 patvirtintos Sporto rėmimo fondo (toliau – Fondo) lėšomis finansuojamų sporto projektų (toliau – projektas), skirtų fizinio aktyvumo veikloms, skatinančioms fizinio aktyvumo plėtrą, sporto inventoriaus ir įrangos įsigijimui, sporto renginių organizavimui ir kvalifikacijos tobulinimui,finansavimo ir administravimo taisyklės;
12. Lietuvos Respublikos energetikos ministro ir Lietuvos Respublikos finansų ministro 2015 m. rugsėjo 3 d. įsakymu Nr. 1-205/1K-282 patvirtintos 2014–2020 metų Ignalinos programos įgyvendinimo Lietuvoje taisyklės;
13. Viešosios įstaigos Centrinės projektų valdymo agentūros direktoriaus įsakymais patvirtintos Veiklos vadovų atitinkamos procedūros, susijusios su vertinama sritimi.

Taip pat įvertinta CPVA vadovų pateikta faktinė informacija, susijusi su praktiniu teisės aktų nuostatų taikymu bei vykdymu.

2. VEIKLOS SRITIES ANALIZĖS METU NUSTATYTI KORUPCIJOS RIZIKOS VEIKSNIA

**Visos programos**

1. CPVA tinkamai įgyvendinti aukštesnės teisinės galios teisės aktai, reglamentuojantys su projektų įgyvendinimu susijusių pažeidimų valdymą. Visose CPVA administruojamose programose yra parengtos pažeidimų valdymo procedūros (toliau – procedūros), kuriose įtvirtinta pakankama CPVA darbuotojų, atsakingų už įgyvendinamų projektų pažeidimų valdymą, atsakomybė, veiklos kontrolė (nurodytų darbuotojų priimti sprendimai privalomai yra registruojami atitinkamose informacinėse sistemose, derinami/vizuojami/tvirtinami su atitinkamų CPVA skyrių vadovais/departamento direktoriumi/direktoriaus pavaduotojais, informuojama atitinkama pažeidimų kontrolės institucija, vykdomoji įstaiga ar koordinuojančioji institucija). Be to, visi dokumentai, susiję su pažeidimu, privalomai turi būti įkeliami į atitinkamas informacines sistemas, kurių prieinamumas yra užtikrintas CPVA atitinkamų skyrių vadovams/departamento direktoriui/direktoriaus pavaduotojams/direktoriui. Atsižvelgiant į tai, CPVA darbuotojai, atsakingi už įgyvendinamų projektų pažeidimų valdymą, neturi teisinė galimybės priimti vienašališkų sprendimų, daryti neteisėtos įtakos pažeidimų tyrimo eigai, todėl nėra realių galimybių korupcijai pasireikšti minėtoje veiklos srityje.
2. Procedūrose įtvirtinta, kad tariamo pažeidimo tyrimas apima su įtariamu pažeidimu susijusių dokumentų analizę, esant poreikiui, projekto patikros vietoje atlikimą, prašymus paaiškinti dėl įtariamo pažeidimo, kreipimąsi į kompetentingą instituciją dėl informacijos gavimo, esant poreikiui papildomų konsultacijų gavimą iš specialių žinių turinčių CPVA darbuotojų, pažeidimo tyrimo grupės sudarymą iš skirtingų CPVA struktūrinių padalinių tyrimui atlikti. Nurodytus veiksmus darbuotojas, atsakingas už įgyvendinamų projektų pažeidimų valdymą, turi suderinti su atitinkamo skyriaus vadovu bei tyrimo medžiagą, kaip minėta, privalomai turi būti įkeliama į atitinkamas informacines sistemas. CPVA vietiniais teisės aktais nustatytas privalomas pažeidimų tyrimo derinimo veiksmų atlikimas su CPVA atitinkamais vadovais, informavimas atitinkamų institucijų dėl pažeidimo tyrimo bei atitinkamų duomenų apie pažeidimą savalaikis įkėlimas į informacines sistemas, užtikrina negalėjimą atsirasti korupcijos apraiškoms minėtoje veiklos srityje.
3. CPVA projektų pažeidimų valdymą vykdo pažeidimų kontrolieriai, kuriuos skiria CPVA direktorius, arba, kaip ETIP, SRF programose, paskirtas atitinkamo skyriaus teisininkas, atsižvelgiant į jų nepriekaištingas asmenines savybes, turimą reikiamą kvalifikaciją, aukštąjį/aukštąjį teisinį išsilavinimą. Pažymėtina tai, kad CPVA darbuotojai, vykdantys minėtą funkciją, turi teisės aktų nustatyta tvarka pateikti privačių interesų deklaraciją, laikytis CPVA etikos kodekse nustatytų reikalavimų – elgtis sąžiningai, teisėtai, skaidriai ir objektyviai bei laikytis CPVA darbo tvarkos taisyklėse įtvirtinto draudimo dalyvauti veikloje, dirbti papildomus darbus, kurie sukelia arba gali sukelti viešųjų ir privačių interesų konfliktą, imtis korupcinio pobūdžio nusikalstamų veikų ar kitų teisės aktais uždraustų veikų, piktnaudžiauti tarnybine padėtimi, dalyvauti neteisėtuose sandoriuose, atlikti veiksmus, kurie kenktų CPVA dalykinei reputacijai. CPVA vietiniais teisės aktais pakankamai užtikrintas CPVA darbuotojų, atsakingų už įgyvendinamų projektų pažeidimų valdymą, atsakingumas sąžiningai, skaidriai, teisėtai atlikti pavestas funkcijas, kas eliminuoja prielaidas korupcijos apraiškoms atsirasti.
4. Grupė, atlikdama minėtos veiklos srities vertinimą, nustatė, kad 2014 - 2021 m. Europos ekonominės erdvės ir Norvegijos finansinių mechanizmų administravimo veiklos vadovo pažeidimų valdymo procedūroje, kuri patvirtinta CPVA direktoriaus pavaduotojo 2020 m. kovo 2 d. potvarkiu Nr. DR-20-2-2020-18 (toliau – NORIS Pažeidimų valdymo procedūra), nėra pakankamai aiškiai reglamentuotos nuostatos dėl su pažeidimu susijusios informacijos įkėlimu į informacinę sistemą NORIS. NORIS Pažeidimų valdymo procedūros 7 punkte įtvirtinta, kad visa su pažeidimų administravimu susijusi informacija saugoma NORIS informacinėje sistemoje, tačiau jei NORIS informacinės sistemos funkcinės galimybės nepakankamos ar laikinai neužtikrinamos, informacija kaupiama ir saugoma CPVA tarnybinėje stotyje, TKKS kataloge. Nurodytame CPVA teisės akte nėra aiškiai apibrėžta, kas atsakingas už informacijos įkėlimą į NORIS informacinę sistemą, kai su pažeidimu susijusios informacijos nėra galimybių įkelti (dėl NORIS nepakankamų funkcinių galimybių) į NORIS informacinę sistemą, atliekant atitinkamą veiksmą (pvz. pradėjus pažeidimo tyrimą) ir kai pažeidimo tyrimo medžiaga įkeliama tik į CPVA tarnybinę stotį, TKKS katalogą. Nesavalaikis su pažeidimų administravimu susijusios informacijos įkėlimas arba jos neįkėlimas į NORIS informacinę sistemą, gali įtakoti galimybes daryti įtaką pažeidimo tyrimo atlikimui, ypatingai pažeidimo tyrimo pirminėje stadijoje. Atsižvelgiant į tai, būtina minėtame CPVA teisės akte nedviprasmiškai apibrėžti įpareigojimą pažeidimų kontrolieriui užtikrinti savalaikį informacijos apie pažeidimą suvedimą/perkėlimą iš CPVA tarnybinės stoties, TKKS katalogo į NORIS informacinę sistemą. Šis pakeitimas užtikrintų pažeidimo tyrimo nešališkumą, objektyvumą, būtų užtikrintas dviprasmiškų nuostatų panaikinimas minėtame CPVA teisės akte.

3. PASIŪLYMAI DĖL KORUPCIJOS RIZIKOS SUMAŽINIMO AR PANAIKINIMO

|  |  |  |  |
| --- | --- | --- | --- |
| Priemonės | Įvykdymo laikas | Laukiami rezultatai | Vertinimo kriterijus |
| 1. NORIS Pažeidimų valdymo procedūroje įtvirtinti įpareigojimą pažeidimų kontrolieriui savalaikiai įtraukti duomenis apie įtariamus ir nustatytus pažeidimus bei savalaikiai perkelti iš CPVA tarnybinės stoties, TKKS katalogo į NORIS informacinę sistemą. | 2020 m. IV ketv. | Nešališkumo bei objektyvumo užtikrinimas, dviprasmiškų nuostatų panaikinimas. | Pakeisti arba papildyti atitinkamą CPVA teisės aktą. |

Grupės vadovė E. Patupytė